NODYN ESBONIADOL
(Nid yw’r nodyn hwn yn rhan o’r Gorchymyn)
Hwn yw’r ail Orchymyn Cychwyn a wneir gan Weinidogion Cymru o dan Ddeddf Rheoleiddio ac Arolygu Gofal Cymdeithasol (Cymru) 2016 (“y Ddeddf”). Mae’n cychwyn darpariaethau penodol yn y Ddeddf at ddiben penodol ar 11 Gorffennaf 2016.
Mae adran 75(1) o’r Ddeddf yn ei gwneud yn ofynnol i Ofal Cymdeithasol Cymru (“GCC”) gydymffurfio â gofynion penodol yn is-adran (2) cyn gwneud rheolau, cyhoeddi cod ymarfer a chyhoeddi canllawiau.
Mae erthygl 2 yn cychwyn darpariaethau penodol o’r Ddeddf ond dim ond at ddiben galluogi GCC i gydymffurfio â’r gofynion yn adran 75(2) o’r Ddeddf. Y darpariaethau hynny yw—
(a) adran 67 sy’n ailenwi Cyngor Gofal Cymru yn Ofal Cymdeithasol Cymru;
(b) adran 68 sy’n nodi prif amcan GCC wrth gyflawni ei swyddogaethau;
(c) adran 73(1) a (2) sy’n sefydlu bod rhaid i reolau gael eu gwneud yn ysgrifenedig a bod rhaid i’r offeryn sy’n cynnwys y rheolau bennu’r ddarpariaeth y gwneir y rheolau odani;
(d) adran 75 sy’n gosod dyletswydd ar GCC i gydymffurfio â gofynion ymgynghori penodol cyn gwneud rheolau.